### Resumé

Der er fra 2025 indført producentansvar for emballageaffald, som betyder, at virksomheder som markedsfører emballage på det danske marked, skal betale kommunerne for indsamling og håndtering af affald fra husholdninger via producentgebyrer. Producentgebyrer opkræves første gang 1. oktober 2025 og er gældende til 31. december 2025. Byrådet godkendte 26. marts 2025, jf. punkt 63, disse gebyrer. Producentgebyrer for 2026 forelægges til ny godkendelse efter forvaltningen modtog opdateret vejledning til gebyrberegning. Det samlede producentgebyr er uændret i forhold til den senest behandling på Klima-, Natur- og Miljøudvalgsmødet den 8. september 2025. Ændringen omhandler gebyrets fordeling på de enkelte affaldsfraktioner.

### Sagsfremstilling

**Baggrund**
Udvidet producentansvar for emballage og engangsprodukter mv. trådte i kraft 31. december 2024 ved ændring af lov om miljøbeskyttelse og er den nationale udmøntning af et EU- direktivkrav. Kommunerne skal fra 1. oktober 2025 overdrage indsamlet affald, opdelt i affaldsfraktioner, der indeholder husholdningsemballage, til producenterne.  Emballageproducenterne skal via producentgebyret betale kommunerne for indsamling og pakning af affaldsfraktionerne og afhente disse hos kommunerne.

Kommunerne skal omvendt betale producenterne for den del af affaldsfraktionen, der ikke er emballage, men som producenterne modtager og behandler. Omfanget af mængderne og procenternes omkostninger til denne behandling er dog endnu ikke fuldt ud kendt, idet ordningen først starter op 1. oktober 2025.

Producentgebyrer opkræves første gang for perioden 1. oktober til 31. december 2025. Byrådet godkendte producentgebyrerne for denne periode 26. marts 2025, jf. punkt 63. Det skete på dette tidspunkt, da producentgebyrerne skulle offentliggøres senest 1. april 2025. Af bilag 1 fremgår hvilke fraktioner og hvilke omkostninger, der er omfattet af producentansvaret. Af bilag 2 fremgår læsevejledning

Producentgebyrer skal afspejle kommunernes faktiske omkostninger til at løse de pålagte opgaver og følge almindelige gebyrregler. I dag afholdes omkostningerne af borgerne via affaldsgebyret. Gebyrerne vil kunne afvige fra år til år. Der er i 2026 øgede omkostninger til blandt andet indsamlingsordninger som har en effekt på producentgebyrerne. Og som det også var tilfældet ved beregning af producentgebyret for 2025, er der endnu ikke et klart og fuldt kendskab til de samlede omkostninger, som Vejle Kommune vil blive opkrævet fra producenterne for håndtering og behandling af den del af affaldsfraktionen, der ikke er emballage. Det skaber bl.a. stor usikkerhed om, hvad de økonomiske konsekvenser for Vejle Kommune reelt er, og dermed betydningen for det fremadrettede gebyr, som opkræves hos borgerne.

For at være så godt forberedt og have så godt et grundlagt som muligt til beregningen af producentgebyret, har Forvaltningen i løbet af 2024 foretaget grundige analyser af processer og omkostninger. Disse ligger til grund, sammen med nationalt fastlagte fordelingsnøgler på andele af emballage i fraktionerne, for opgørelser og beregninger af producentgebyrer for 2026, ligesom det var tilfældet for producentgebyrerne gældende for 2025.

### Økonomi

Forslag til producentgebyrer for 2026 fremgår af bilag 3.

Udregningen er foretaget med udgangspunkt i kravene i Bekendtgørelse om visse krav til emballager mv. Beregningen af producentgebyrer for 2026 tager udgangspunkt i et budget, som er tilpasset de nye fordelinger af betaling fra henholdsvis borgere og producenter.
Størrelsen af betalingsstrømme til og fra producenterne har i sidste ende afgørende betydning for niveauet af borgernes affaldsgebyr.

### Klima og resiliensvurdering

Lovgivningen skal sikre, at der produceres og markedsføres mere bæredygtige emballager på det danske marked.

### Sagens videre forløb

Sagen skal behandles af Økonomiudvalget og Byrådet.

### Historik

#### Teknik- og Miljødirektøren indstiller , den 6. oktober 2025, punkt 162:

**at** udvalget anbefaler over for Økonomiudvalget og Byrådet, at forslag til producentgebyrer 2026 godkendes.

#### Beslutning fra Klima-, Natur- og Miljøudvalget, den 6. oktober 2025, punkt 162:

Anbefalet.

Klavs Dahl var fraværende.

#### Beslutning fra Økonomiudvalget, den 20. oktober 2025, punkt 254:

Anbefales.

### Beslutning

Godkendt.

Fraværende: Maria Carlsen, i stedet mødte Helen Johnsen.